​Janette Haukland blir ny daglig leder i Sponsor- og Eventforeningen

Det var en stolt styreleder, Gunnar G. Nybø, som i dag presenterte Janette Haukland, som ny daglig leder i Sponsor- og Eventforeningen under deres styremøte i foreningens nye lokaler i Epicenter Oslo.

Janette kommer fra stillingen som Chief Operating Officer i HelpAdvisor AS hvor hun har hatt ansvar for den daglige driften. I tillegg har hun drevet sin egen bedrift Goodybags Agentene AS i 3 år. Janette har tidligere jobbet som markedssjef med digitalt og kommersielt ansvar i Bonnier Media og Egmont Serieforlaget hvor hun har tilegnet seg solid og variert erfaring både fra sponsing, event samt abonnements- og medlemsutvikling.

*Vi gleder oss til å få inn en leder med erfaring fra strategiarbeid- og forretningsutvikling fra digitale mediebedrifter som vi tror foreningen vil dra stor nytte av. Styret har lagt en ny strategi som vi trenger en offensiv leder til å iverksette. Vi har fått et solid inntrykk av Janette gjennom en grundig rekrutteringsprosess og er trygg på at hun kan videreutvikle foreningen til medlemmenes beste sier styreleder Gunnar G. Nybø.*

Janette Haukland er 42 år og har en Bachelor innen PR og Kommunikasjon fra Handelshøyskolen BI.

*"Jeg gleder meg til å sette meg inn i foreningens gode arbeid og videreutvikle tilbudene til våre medlemmer. Jeg er godt kjent med alle aspekter av event-og sponsorarbeid og ønsker å ruste oss mot et endrende marked med miljøhensyn, kompetanseutvikling og samarbeid. I tillegg ønsker jeg å styrke Sponsor- og Eventforeningens posisjon som en nasjonal forening. Men først er det full fokus på Sponsor- og Eventprisen 4.mars 2020!"*

*-sier påtroppende daglig leder Janette Haukland.*

Janette Haukland vil tiltre på deltid omgående og er i gang for fullt fra 1.januar. Hennes første oppgave blir å lansere Sponsor- og eventuka 2020 første uken i mars.